M. Sabolová, poslankyňa: (2009-09-10):
Tak ako aj ona citovala slová pani ministerky, že podporuje plne takéto návrhy, myslím si, že sa za to obdobie, odkedy sa pani ministerka v minulom období minulého roku, keď sme prvýkrát vyšli s týmto návrhom, Kresťanskodemokratické hnutie, kedy začínala hospodárska kríza, vyjadrila, že to chce riešiť, bude riešiť. Ja sa pýtam: Vie to riešiť? Chceme to riešiť? Ako to budeme riešiť? Kde sú návrhy? Toto je konkrétny návrh, ktorým je príspevok aj pani poslankyne Gibalovej, aj Kresťanskodemokratického hnutia na riešenie hospodárskej krízy. Pretože sa týka ľudí, týka sa tých, ktorí sa dnes v niekoľkotisícovom počte dostávajú na ulicu, kde mnohé podnikateľské firmy, ale mnohí zamestnávatelia tak trochu aj v podtóne využívajú hospodársku krízu na prepúšťanie a práve títo ľudia, ktorých, ak nevytvoríme zákonné podmienky, sa najviac dotkne táto hospodárska kríza. Sú to ľudia, ktorí sa dostávajú na pole nezamestnaných. Za obdobie posledných troch rokov od bývalej vlády stúpol počet nezamestnaných na neuveriteľné percento. To, čo ste si možno, páni poslanci, ale aj vláda v roku 2006, keď ste nastupovali, ani len nemysleli a mysleli ste si, že budete žiť z istých pozitívnych, aj keď možno tvrdých krokov bývalej vlády, ale hospodársky táto krajina bola postavená na úroveň, kedy ste možno čakali, že nezamestnanosť nestúpne na 12 %. Preto si myslím, že tento návrh je vhodný na podporenie, pretože je pomocou nezamestnaným, ale je zároveň aj ich motiváciou, aby si hľadali prácu, ak sa im vytvoria v období nezamestnanosti  primerané podmienky, aj ekonomické. Má priaznivý dopad na príjem práve týchto nezamestnaných a je to jeden z mála návrhov, ktoré dostávame do parlamentu, kde si môžete v dôvodovej správe a v doložke finančných ekonomických vplyvov nájsť aj veľmi reálne, konkrétne čísla, ktoré určite budú v súzvuku s tým, čo uvádza Štatistický úrad, ministerstvo sociálnych vecí a Sociálna poisťovňa, pretože vychádzajú z ich údajov. Neviem, či pani kolegyňa povedala vo svojom príspevku, že veľmi krátko bol rozpočet Sociálnej poisťovne na internete pre budúce obdobie. O dva alebo tri dni tam už nebol. Ja sa vám čudujem, že vlastne sme nepodporili aj jej návrh, aby bola zaradená správa, ako hospodári Sociálna poisťovňa, aby sme mali lepšie východiská aj pre takéto rozhodovanie pri riešení problémov nezamestnaných, ale aj zamestnaných. Kto bude platiť do Sociálnej poisťovne, v akej výške, aké sú tam zdroje? Preto si myslím, že veľmi hazardujete, páni poslanci, ak nepodporujete takéto návrhy so sociálnou situáciou na Slovensku. A ja by som sa len chcela dotknúť jednej časti dôvodovej správy. Už som povedala, že včera ste nepodporili alebo v utorok ste nepodporili návrh pani poslankyne na to, aby sme dostali správu Sociálnej poisťovne. Boli by sme mali lepšie východiská. Z podkladov jasne, z tabuliek, ktoré sú tu predložené, vyplýva, že základný fond poistenia v nezamestnanosti má byť aj v období hospodárskej krízy prebytkový a preto treba tieto umŕtvené prostriedky, ktoré sa rozplynú, neviem kde, treba ich presne, jasne zadefinovať, a to je v tomto zákone. A ešte by som sa chcela dotknúť, a keby ste si aj otvorili počítače a pozreli si aj túto dôvodovú správu, možno by sa vám jasnejšie ukázalo, že tých ľudí, ktorí sú v tých zraniteľných skupinách od veku 50 do 57 rokov, je 20 %, 58 – 62 je 5,3 % a z tohto aj jasne vyplýva, že to navýšenie alebo ten zásah do financií, verejných financií v tejto oblasti je primeraný tomu, že by tento návrh mohol obstáť. A preto by bolo veľmi dobré, ak nám úprimne záleží na občanoch, aby sme návrh posunuli do druhého čítania a vytvorili priestor pre diskusiu v takej vážnej oblasti, ktorá by mala ísť cez politické spektrá a možno pripomeniem moje niektoré vystúpenie z minulosti. Sú oblasti, kde by sme mali riešiť veci ústavnými zákonmi, aby sme nestavali ľudí do pozície, že sú rukojemníkmi ktorejkoľvek vlády. A tento návrh je určite lepší návrh, ako návrh, a teraz odídem do oblasti, v ktorej som vo výbore ako návrh požiadavky pána ministra zdravotníctva žiadať 65 miliónov eur na dofinancovanie Všeobecnej zdravotnej poisťovne alebo na zvýšenie základného imania. Pokiaľ nepôjdeme do systémových zmien, lebo pôjdu do bezodnej diery tak, ako sa aj môže stať, že aj dnes prostriedky zo základného fondu poistenia v nezamestnanosti, pokiaľ nebudú adresne využité, pôjdu do bezodnej diery. Ďakujem za pozornosť a prosím o podporu nášho návrhu.